सौरभ रॉय को हाल में पढऩे का मौका मिला। इन दिनों लगातार हिन्दी कविता की नयी प्रवृत्तियों या दिशाओं पर सोचती रही हूं - खासकर स्त्री कविता की रचना प्रक्रिया और सारगर्भिता को ध्यान में रखकर। नये यथार्थ के बोचोंबीच व्याप्त पुरुष द्वेष का सामना करती ये कविताएं उदास नही दिखना चाहतीं। ये इसका विश्लेषण कर अपनी राह बनाना चाहती हैं। इस बदलते नये यथार्थ में बस स्त्री द्वेष ही नहीं पुनर्रचित हो रहा है, बल्कि 'मनुष्य के अंत' की भी मनोवैज्ञानिक चाह मुखरित हो रही है - बाज़ार हमें मृत उपभोक्ता ही बनाना चाहता है, जिसमें 'वस्तुएं' सपने की तरह तैरती रहें - जिसकी धमनियों में बस 'वस्तुओं' के लिए ही वासना हो। 'स्त्री के लिए प्रेम' एक अपहचान सी कामना भर बची है; यह प्रेम जो मनुष्य सत्य की तरह चाहता रहा है अब किन्ही और भावनाओं द्वारा विस्थापित कर दिया गया है। इसी 'स्व' के विस्थापन की सच्चाई सौरभ रॉय की इन पाँच कविताओं में देखने को मिलती है। विश्वपूंजी के आक्रामक प्रवेश के बाद, भारत का यथार्थ सामाजिक एवं आर्थिक रुप से बदलता गया है। जीवन को बाज़ार ने घेर लिया है, या कहें ग्रस लिया है। इसने नयी वासनाओं को जागृत किया है जिस कारण चीजें अपने पिछले स्वरुपों में न बची रह गयी हैं, न वे पहचानी जा रही हैं। वे अपने नये स्वरूप में मनुष्य को 'लालच' करना इस तरह सिखा रही है कि सोते जागते वह बस इन्हें पाने की कामना करता रहता है। अब मनुष्य के भीतर कुछ नहीं, सब कुछ बाहर है, ज्यादातर 'मॉल' में सजा हुआ। भीतर की गहराई विशेष मसला नहीं - वस्तुओं के आदान-प्रदान से वह संतुष्ट है, उसके लिए प्रेम के इज़हार की यहां इति हो जाती है। हमारे यथार्थ का बदला हुआ यथार्थ है - भौतिकवाद की सफलता का नया मुकाम। भीतर के प्रकाश के बजाय बाहर फैली कृत्रिम रौशनी, उसकी चमक-दमक हमें नये उत्साह से भरे रखती है, हमारी धमनियों में नयी उत्तेजना प्रवाहित करती हैं। प्रगति करगेती की एक कहानी, जिस पर उन्हें 'हंस' पत्रिका का कहानी पुरस्कार मिला था, 2015 में, वह ऐसी ही एक उत्तर आधुनिक कहानी थी जिसमें सब कुछ बाजार में ही होता है, बाजार की खातिर भी शायद। कहानी की 'पात्र', असली 'सबजेक्ट' की कहानी शुरु ही होती है उसकी मृत्यु के बाद। यानी 'डेथ ऑफ द सबजेक्ट' उस कहानी को अपनी कथात्मकता में आगे बढ़ाता है, यही स्थिति जो उत्तर आधुनिकता की दार्शनिक जमीन है, जहाँ यथार्थ एक आभास का नाम है। सौरभ राय की ये कविताएं इसी बदलते, आभासी संसार में जीते लोगों की 'त्रासदी' को चित्रित करती हैं। यहाँ लोग अपने घरों याकि अपनी आत्मा के 'अंधेरे को' समझने के बजाय बाजारों - मॉल जिसका स्थूल बिंब है, में फिसलते से दिखते है। पाँव भी अब ठोस ढंग से टिके नहीं रहे, वे फिसलते से दिखते है, एक नयी गति है इनमें, जो भीतर के अंधेरे से बेपरवाह है। आँखों की चमक 'नियोन' की जादुयी रौशनी में तब्दील हो चुकी है, ये नियोन की बत्तियां मनुष्य के चेहरों पर जैसे चिपका दी गयी हों, कभी हरे या नीले प्रकाश फेंकती हुई। ये आँखें समाज की वीभत्स हत्यारी राजनीति के असर नहीं देखती, मृत्यु नहीं देखती। इसका संबंध मनुष्य की गहराई से नहीं रहा - उनके जीवन के धनत्व से नहीं रहा - बस सतह से है, फिसलते सतह से, जिस पर अमूर्त रुप से वह माईकल जैक्सन के ब्रेक डाँस करते पैरों की फिसलन में शामिल है। सौरभ राय इसलिए अपने स्कूल मास्टर कार साहिब को याद करते हैं अपनी कविता में जिसमें सर कहते हंै ''भोगोवान का नाम लेने से कुछ नेय होयेगा, आदमी चिन्हों'' वही आदमी जो उपभोक्ता का संपूर्ण रुप पाकर 'भागवान' सा दीख रहा है। इसी को चीन्हने की बात हो रही है या उसकी जो खो गया, बदल गया। वह आदमी जो तार पर बैठी चिडिय़ा का 'घनत्व' को समझना चाहता था कभी। यथार्थ अपनी नयी उपस्थिति में यदि चीजो को नये स्पंदन से भर रहा है और मनुष्य को शून्यता से, और वे 'कतार में रखे गये जूतों से' 'सामूहिक अपरिचय में एक दिशा में ताक' रहे हैं तब तो वे झूठ और सच के गहरे अर्थों से खुशी खुशी विमुख हो गये हैं और हिंसा, प्रताडऩा, वर्ग भेद या लैंगिक भेद से उत्पन्न और पोषित राजनीति को कैसे पहचानेंगे और उससे लडऩे का विवेक कहां से लाएंगे। यह स्थिति हमारे यथार्थ की एक उदास दोपहर की तस्वीर है जिसकी एक प्रति सौरभ की ये कविताएं हैं। ये कविताएं पहले भीतर तक उदास करती हैं, फिर जगाती हंै, महसूस कराती है अपने इस हाथ की उपयोगिता जो 'जेब में हथौडी की तरह गड़ रहे हैं।'